b'\n_START_ARTICLE_\nNordschleife\n_START_SECTION_\nIstorija\n_START_PARAGRAPH_\nPra\xc4\x97jusio am\xc5\xbeiaus 20-taisiais metais lenktyn\xc4\x97s Vokietijos Eifelio regione vyko bendro naudojimo keliais. Kadangi tai buvo ir nepatogu ir nesaugu, nuspr\xc4\x99sta statyti atskir\xc4\x85 tras\xc4\x85. Statybos prasid\xc4\x97jo 1925 metais ir buvo baigtos 1927 met\xc5\xb3 pavasar\xc4\xaf. Trasoje \xc4\xafvyko daug auto ir moto lenktyni\xc5\xb3, o laisvu nuo lenktyni\xc5\xb3 metu trasa buvo naudojama kaip mokamas kelias, kuriuo gal\xc4\x97jo va\xc5\xbeiuoti visi norintys._NEWLINE_Per antr\xc4\x85j\xc4\xaf pasaulin\xc4\xaf kar\xc4\x85 trasa buvo visi\xc5\xa1kai suniokota ir tokia liko keleri metai po karo pabaigos. Tras\xc4\x85 atstatyti pad\xc4\x97jo pranc\xc5\xabzai, kurie finansavo trasos remont\xc4\x85. Ir jau nuo 40-t\xc5\xb3j\xc5\xb3 pabaigos trasoje v\xc4\x97l vyko lenktyn\xc4\x97s. Palaipsniui tobul\xc4\x97jant technikai, o tod\xc4\x97l did\xc4\x97jant grei\xc4\x8diams, senoji trasa \xc4\x97m\xc4\x97 nebeatitikti laikme\xc4\x8dio saugumo reikalavim\xc5\xb3. Audring\xc5\xb3 diskusij\xc5\xb3 d\xc4\x97l trasos ateities pabaiga tapo 1976 metais \xc4\xafvykusi skaudi avarija, kuomet Formul\xc4\x97s 1 lenktyni\xc5\xb3 metu garsus lenktynininkas Niki Lauda vos nesudeg\xc4\x97 u\xc5\xbesiliepsnojusiame automobilyje. Po \xc5\xa1ios nelaim\xc4\x97s formul\xc4\x97s lenktyn\xc4\x97s trasoje buvo nutrauktos ir perkeltos \xc4\xaf kur kas saugesn\xc4\x99  Hockenheim tras\xc4\x85. _NEWLINE_Niurburgring\xc4\x85 nuspr\xc4\x99sta renovuoti. Senosios Betonschleife vietoje pastat\xc4\x97 visi\xc5\xa1kai nauj\xc4\x85 tras\xc4\x85, kuri tokia i\xc5\xa1liko iki \xc5\xa1i\xc5\xb3 dien\xc5\xb3, joje vyksta Formul\xc4\x97s 1 lenktyn\xc4\x97s. Nordschleife liko atskirta nuo naujos trasos, o Sudschleife dalinai i\xc5\xa1ardyta ir daugiau lenktyn\xc4\x97ms nenaudota. 1982-1983 metais senoji  Nordschleife modernizuota, siekiant padidinti trasos saugum\xc4\x85. Panaikinti did\xc5\xbeiausi nelygumai, keliuose pavojingiausiuose pos\xc5\xabkiuose \xc4\xafrengtos sm\xc4\x97lio gaudykl\xc4\x97s, atitvarai patraukti toliau. I\xc5\xa1kirsti med\xc5\xbeiai ir kr\xc5\xabmai, buv\xc4\x99 prie pat trasos, j\xc5\xb3 vietoje taip pat \xc4\xafrengti atitvarai._NEWLINE_\xc5\xa0iuo metu senoje Nordschleife trasoje tebevyksta keletas autosporto rengini\xc5\xb3, \xc5\xbeymiausi j\xc5\xb3 \xe2\x80\x93 Niurburgringo 24 valand\xc5\xb3, 1000 kilometr\xc5\xb3 ir VLN lenktyn\xc4\x97s. Taip pat trasa laisvu nuo lenktyni\xc5\xb3 metu tebenaudojama, kaip mokamas kelias, kuriuo gali prasil\xc4\x97kti bet kuris vairuotojas. Tai sutraukia t\xc5\xabkstan\xc4\x8dius autosporto entuziast\xc5\xb3 i\xc5\xa1 viso pasaulio, kurie turi unikali\xc4\x85 galimyb\xc4\x99 u\xc5\xbe nedidel\xc4\xaf mok\xc4\x97st\xc4\xaf prava\xc5\xbeiuoti legendin\xc4\x99 vaizdinga tras\xc4\x85.'